ಮಾಜಿ ಕ್ರಿಕೆಟಿಗ ವಿನೋದ್ ಕಾಂಬ್ಳಿ, ಪತ್ನಿಯಿಂದ ಗಾಯಕ ಅಂಕಿತ್ ತಿವಾರಿ ತಂದೆ ಮೇಲೆ ಹಲ್ಲೆ!

ಮುಂಬೈ: ಮಾಜಿ ಕ್ರಿಕೆಟ್ ಆಟಗಾರ ವಿನೋದ್ ಕಾಂಬ್ಳಿ ಹಾಗೂ ಪತ್ನಿ ಆಂಡ್ರಿಯಾ ಹೇವಿತ್ ಕ್ಷುಲ್ಲಕ ವಿಚಾರಕ್ಕೆ ಸುಮಾರು 59 ವರ್ಷ ವಯಸ್ಸಿನ ವೃದ್ಧರ ಮೇಲೆ ಹಲ್ಲೆ ನಡೆಸಿದ ಘಟನೆ ನಗರದ ಇನ್ನೋರ್ಬಿಟ್ ಮಾಲ್ ನಲ್ಲಿ ನಡೆದಿದೆ.

ಘಟನೆಯಲ್ಲಿ ಬಾಲಿವುಡ್‍ನ ಖ್ಯಾತ ಗಾಯಕ ಅಂಕಿತ್ ತಿವಾರಿ ತಂದೆ ಆರ್ ಕೆ ತಿವಾರಿ ಹಲ್ಲೆಗೊಳಗಾಗಿದ್ದಾರೆ. ಭಾನುವಾರ ಮಧ್ಯಾಹ್ನ ಇನ್ನೋರ್ಬಿಟ್ ಮಾಲ್ ನಲ್ಲಿ ಕ್ಷುಲ್ಲಕ ವಿಚಾರಕ್ಕೆ ಮಾಜಿ ಭಾರತೀಯ ಕ್ರಿಕೆಟಿಗ ವಿನೋದ್ ಕಾಂಬ್ಳಿ ಹಾಗೂ ಪತ್ನಿ ತಿವಾರಿಯವರ ಮೇಲೆ ಚಪ್ಪಲಿಯಿಂದ ಹೊಡೆದು ಹಲ್ಲೆ ನಡೆಸಿದ್ದಾರೆ. ಘಟನೆ ನಡೆದಾಗ ಗಾಯಕ ಅಂಕಿತ್ ಹಾಗೂ ಅವರ ತಮ್ಮ ಅಂಕೂರ್ ಸ್ಥಳದಲ್ಲಿದ್ದರು.

ಘಟನೆ ಸಂಬಂಧ ಪ್ರತಿಕ್ರಿಯಿಸಿದ ಮಾಜಿ ಕ್ರಿಕೆಟಿಗ ವಿನೋದ್ ಕಾಂಬ್ಳಿ, ನಾನು ಮತ್ತೆ ನನ್ನ ಪತ್ನಿ ಮಾಲ್ ನಲ್ಲಿ ಹೋಗುತ್ತಿದ್ದಾಗ ಸುಮಾರು 57 ವರ್ಷದ ವ್ಯಕ್ತಿಯೊಬ್ಬರು ಉದ್ದೇಶ ಪೂರ್ವಕವಾಗಿ ನನ್ನ ಪತ್ನಿಯ ಕೈಯನ್ನು ಹಿಡಿದು ಎಳೆದಿದ್ದಾರೆ. ಆಗ ಕೂಡಲೇ ನನ್ನ ಪತ್ನಿ ಆ ವ್ಯಕ್ತಿಯಿಂದ ಕೈ ಬಿಡಿಸಿಕೊಂಡು ದೂರಕ್ಕೆ ತಳ್ಳಿದ್ದಾಳೆ. ನಂತರ ನಾವು ಅಲ್ಲೇ ಇದ್ದ ಫುಡ್ ಕೋರ್ಟ್ ನಲ್ಲಿದ್ದಾಗ ಆ ವ್ಯಕ್ತಿಯು ತಮ್ಮ ಇಬ್ಬರು ಮಕ್ಕಳೊಂದಿಗೆ ಬಂದು ನನ್ನ ಪತ್ನಿಯ ಮೇಲೆ ಹಲ್ಲೆಗೆ ಪ್ರಯತ್ನ ನಡೆಸಿದ್ದರು. ಆಗ ನಾನು ನನ್ನ ಪತ್ನಿಯ ರಕ್ಷಣೆಗಾಗಿ ಅವರ ಮೇಲೆ ಹಲ್ಲೆ ನಡೆಸಿದ್ದೇನೆ ಎಂದು ಹೇಳಿದ್ದಾರೆ.

ಪತ್ನಿ ಆಡ್ರಿಯೋ ಮಾತನಾಡಿ, ಸುಮ್ಮ ಸುಮ್ಮನೆ ವ್ಯಕ್ತಿಯೊಬ್ಬರ ಕೈ ನನಗೆ ತಾಗಿಲ್ಲ, ಉದ್ದೇಶಪೂರ್ವಕವಾಗಿಯೇ ನನ್ನ ಕೈ ಹಿಡಿದು ಎಳೆದಿದ್ದಾರೆ. ಇಂತವರ ವಿರುದ್ಧ ಸರಿಯಾದ ಸೂಕ್ತ ಕ್ರಮ ತೆಗೆದುಕೊಳ್ಳಬೇಕೆಂದು ಎಂದು ತಿಳಿಸಿದ್ದಾರೆ.

ಘಟನೆ ಕುರಿತು ಮಾತನಾಡಿದ ಗಾಯಕ ಅಂಕೂರ್ ತಿವಾರಿ, ಮಾಲ್ ನಲ್ಲಿ ನಮ್ಮ ತಂದೆಯು ಆಕಸ್ಮಿಕವಾಗಿ ಮಹಿಳೆಯೊಬ್ಬರ ಕೈಗೆ ಕೈ ತಗುಲಿದೆ. ಇದಕ್ಕೆ ಆಕ್ರೋಶಗೊಂಡ ಅವರು ತಂದೆಯ ಮೇಲೆಯೇ ಹಲ್ಲೆ ನಡೆಸಿದ್ದಾರೆ. ನನ್ನ ತಂದೆಗೆ ಅವರು ಪಂಚ್ ಮಾಡಿದ್ದಾರೆ. ಹಲ್ಲೆಯಿಂದ ಅವರು ತೀವ್ರವಾಗಿ ಮಾನಸಿಕ ಆಘಾತಕ್ಕೆ ಒಳಗಾಗಿದ್ದಾರೆ. ಅಲ್ಲದೇ ನಮ್ಮ ತಂದೆಗೆ ಅವರು ಯಾರು ಎಂಬುದು ಗೊತ್ತಿರಲಿಲ್ಲ, ನಂತರ ಆಕೆ ಕಾಂಬ್ಳಿ ಪತ್ನಿ ಎಂದು ತಿಳಿಯಿತು ಎಂದು ಸ್ಪಷ್ಟನೆ ನೀಡಿದ್ದಾರೆ.

ಕಾಂಬ್ಳಿಯವರು ಜೋರಾಗಿ ಗಲಾಟೆ ಮಾಡುತ್ತ ನನ್ನ ತಂದೆಯ ಮೇಲೆಯೇ ಹಲ್ಲೆ ನಡೆಸಿದರು. ನಾನು ತಡೆಯಲು ಹೋದಾಗ ಅವರು ಹಾಗೂ ಅವರ ಪತ್ನಿ ನನ್ನನ್ನು ಸಹ ಎಳೆದಾಡಿದ್ದಾರೆ. ಯಾರಾದರೂ ವಿಡಿಯೋ ಮಾಡುತ್ತಾರೆಂದು ಅವರ ಮೇಲೆಯೂ ರೇಗಾಡಿದರು.ಸ ಅಲ್ಲದೆ ಒಬ್ಬ ಮಹಿಳೆಯನ್ನು ಬೆನ್ನತ್ತಿ ಆಕೆಯು ವಿಡಿಯೋ ಮಾಡಿಕೊಂಡಿದ್ದನ್ನು ಡಿಲೀಟ್ ಮಾಡಿದ್ದರು ಎಂದು ಹೇಳಿದ್ದಾರೆ.

ಘಟನೆ ಸಂಬಂಧ ಬಂಗೂರು ನಗರ ಪೊಲೀಸ್ ಠಾಣೆಯಲ್ಲಿ ದೂರು ದಾಖಲಾಗಿದೆ.